Polisie vra hulp ná moord op bejaarde  (Argieffoto: SA Polisie) Die polisie in Gqeberha ondersoek nou ŉ saak van moord nadat die liggaam van ŉ 87-jarige man twee weke gelede in sy huis gevind is. Ockert Bosch se liggaam is op 19 Augustus in sy huis in Hornbillstraat in Cotswold gekry. Volgens kapt. Sandra Janse van Rensburg, polisiewoordvoerder, is daar op die uitslag van die nadoodse ondersoek gewag weens Bosch se mediese geskiedenis. Die nadoodse ondersoek het bepaal Bosch is dood weens ŉ harde hou teen die kop. Lede van die gemeenskap het die polisie op die dag van die moord in kennis gestel van ŉ huisbraak nadat daar gesien is hoe iemand van die huis af weghardloop. “By die polisie se aankoms is daar gevind dat die agterdeur oopgedwing is. Die huis is geplunder en Bosch se liggaam is op die vloer gevind.” Klere, huishoudelike goedere, twee Noritake-teestelle en twee muurhorlosies is tydens die voorval gesteel. ’n Beroep word op tweedehandse winkels gedoen om op die uitkyk te wees vir iemand wat die gesteelde goedere probeer verkoop. Enigiemand wat die polisie in sy ondersoek kan bystaan word versoek om die ondersoekbeampte, ao. Riaan Steyn, te kontak by 082 657 0447 of Stop Misdaad by 08600 10111. Die polisie ondersoek sake van moord en huisbraak.